Shampo kan få straff: - Må tåle at noen sier «faen»
- Han er altfor glad i å være på TV. Det preger kampene hans for mye, også i dag, sa Knutsen til VG Nett etter tapet i Stavanger lørdag. Han slaktet også dømmingen overfor TV 2 og han kalte dommerne for «latterlige» i Stavanger Aftenblad.I dag melder TV 2 at Shampos dommerkritikk i media er oversendt disiplinærutvalget i Norges Ishockeyforbund - og at Vålerenga-treneren risikerer bot, irettesettelse eller karantene. - Det er sånt som skjer. Det var ikke uventet, sier Shampo til VG Nett. - Angrer du på det du sa? - Jeg angrer ikke på at jeg sa at de gjorde mye feil, for det gjorde de. Men det var ikke nødvendig å si at han liker å synes i TV-matcher.Shampo mener dommerne bør ta mer selvkritikk. - De går ut og sier at de ikke gjør feil. De må tørre å innrømme at de gjør feil. Og det er dårlig at de ikke tåler en førstereaksjon fra en spiller med høy matchpuls. De må tåle at noen sier «faen», sier han. - Det er føringer på hva som er greit, og hva som ikke er greit å si. Denne gang mener vi de må se på om uttalelsene strider mot gjeldende normer, sier Lars Olav Gaden, leder for dommerutvalget i Norges Ishockeyforbund til TV 2. Shampo tror ikke han kommer til å bli straffet særlig hardt. - Jeg forventer ikke at de blir rare greiene. De kan ikke være så hårsåre, sier han.
Vålerenga-trener Espen Knutsen kan få bot og karantenene etter at han slaktet dommer Owe Lücke etter 2-3-tapet mot Stavanger Oilers.